Arkadi Babtshenkon murha lavastettiin hänen henkensä säilymiseksi. Ukrainan turvallisuuspalvelu SBU kertoo saaneensa operaation avulla kallisarvoista tietoa Venäjän salamurhasuunnitelmista.

Toukokuun lopulla Ukrainassa lavastettiin venäläistoimittaja Arkadi Babtshenkon salamurha. Viimeisen päälle hiottu suunnitelma toteutui tismalleen ohjekirjan mukaisesti, mutta motiivit suuren näytelmän taustalla ovat olleet hämärän peitossa.

Kyseessä ei ollut pelkästään Babtshenkon turvallisuus ja todellisen murhan estäminen, kertoo Britannian yleisradioyhtiö BBC pitkässä reportaasissaan. Ukrainan turvallisuuspalvelun toteuttaman operaation tavoitteena oli myös saada haltuun Venäjän laatima 47 nimeä sisältävä tappolista.

Dokumentti oli mahdollista saada vain ja ainoastaan pidättämällä murhakäskyn antanut asevalmistaja Boris Herman, jolle lista toimitettiin Babtshenkon kuoleman jälkeen.

Asiasta on aiemmin kertonut myös Radio Free Europe.

Tuomioistuin kuuli Boris Hermania 31. toukokuuta 2018.­

”He ovat vihollisiamme, heiltä pitää ottaa nirri pois”

Huhtikuussa 2018 Boris Herman lähestyi vanhaa tuttuaan, ortodoksipappi Oleksiy Tsymbaliukia, joka oli viettänyt viimeiset vuodet vapaaehtoisena taistelijana Ukrainan sodan rintamalla. Herman pyysi Tsymbaliukia murhaamaan tiettyjä ihmisiä, pääasiassa venäläisiä.

– Hän kertoi minulle, että he toimivat Ukrainaa vastaan, he ovat vihollisiamme, heiltä pitää ottaa nirri pois, ja joukko ihmisiä on myöntänyt budjetin tämän toteutukseen, Tsymbaliuk kertoo BBC:lle.

Tsymbaliuk suostui Hermanin pyyntöön.

Sopimuksen teon jälkeen Tsymbaliuk otti välittömästi yhteyttä Ukrainan turvallisuuspalvelu SBU:n, joka oli ennestään tietoinen Hermanin puuhasteluista lain nurjalla puolen. Hermanin tiedettiin toimivan Venäjän hyväksi ja olevan turvallisuusuhka. Tsymbaliuk ja turvallisuuspalvelu aloittivat yhteistyön.

Tsymbaliuk alkoi nauhoittaa jokaisen Hermanin kanssa käymänsä keskustelun. Merkittävänä todisteena pidetään salakameralla kuvattua tapaamista, jonka aikana raha vaihtoi omistajaa autossa ostoskeskuksen edustalla.

– Sanoin hinnaksi 30 000 dollaria. Siihen Boris Herman sanoi, että hän lisäisi 10 000 dollaria, jotta summa kattaisi myös hänen oluensa, Tsymbaliuk kertoo.

Babtshenko oli vain testikohde, ensimmäinen monesta

Ensimmäisen maksuerän jälkeen SBU päätti ottaa yhteyttä itse kohteeseen, Arkadi Babtshenkoon, ja alkaa suunnitella murhan lavastamista.

– Saimme tietoomme, että Ukrainassa oli useita yksiköitä. Babtshenkon murha oli vain testikierros muille salamurhille. Ainoastaan lavastamalla murhan saatoimme saada käsiimme listan muista kohteista, SBU:n johtaja Vasyl Hrytsak kertoo.

Babtshenkon uskottiin joutuneen salamurhan kohteeksi Putinia ja Kremliä kohtaan esittämänsä suorasukaisen kritiikin vuoksi.

– Putin ei tule luopumaan vallasta ja siitä kiinni pitääkseen hän on valmis mihin tahansa. Ainakaan seuraavaan kuuteen vuoteen emme pääse hänestä eroon, Babtshenko arvioi myös IS:n haastattelussa maaliskuussa.

Babtshenko otti varusmiehenä osaa Tshetshenian sotaan vuonna 1996 ollessaan vasta 18-vuotias ja jälkeenpäin kirjoitti kokemuksistaan kirjan. Sittemmin sotatoimittajana hän kirjoitti paljon Venäjän sotatoimista muun muassa Ukrainassa, Georgiassa ja Syyriassa.

Venäläistoimittaja Arkadi Babtshenko esiintyi median edessä jo 31. toukokuuta.­

Babtshenko muutti pois Venäjältä vuonna 2017 sen jälkeen, kun hän alkoi saada uhkauksia kirjoitustensa vuoksi. Hän asui perheensä kanssa ensin lyhyitä aikoja Tshekissä ja Israelissa, mutta muutti sitten Ukrainan pääkaupunkiin Kiovaan, jossa hän teki viime aikoina ohjelmia krimintataarien tv-kanavalle ATR:lle.

”Mato on vaiennettu, katso uutiset”

Itse ”murhaoperaatio” suoritettiin suoraviivaisesti. Maskeeraaja meikkasi Babtshenkon kasvot riutuviksi ja laittoi verihyytymiä tämän nenään. Suuhunsa Babtshenko otti sianverta, joka purskahti todentuntuisesti ympäriinsä hänen näytellessään omaa kuolemaansa.

Tsymbaliuk kävi Babtshenkon kotona ja jätti tämän lojumaan verilammikkoon. Vice Newsin haastattelussa Babtshenko kertoo Tsymbaliukin viipyneen sisällä vain kymmenisen sekuntia. Babtshenkon vaimon Olgan tehtäväksi jäi miehensä löytäminen ja poliisin ja ambulanssin soittaminen.

Olga Babtshenkolle kerrottiin operaatiosta etukäteen, joten myös hänen piti harjoitella oikeanlaisen reaktion näyttelemistä. Ystäviltä salaisuus varjeltiin, jotta heidän surunsa olisi mahdollisimman aitoa.

– Halusin kertoa heille kaiken. Mutta tiesin, että en voinut. Se oli koko operaation vaikein osuus, vaimo Olga Babtshenko kertoo ajatuksistaan nähtyään surusta ulvovat ystävät.

Kun Babtshenko oli julistettu kuolleeksi, sosiaaliseen mediaan levitettiin kuvia hänestä makaamassa verilammikossa.

Seuraavia tunteja Babtshenko kuvailee elämänsä omituisimmiksi.

– Istuin ruumishuoneella käärittynä lakanaan kuin Gandhi. Poltin tupakkaa ja katsoin televisiouutisia, joissa kerrottiin, miten upea kaveri olin. Viereisessä huoneessa patologi sahasi pääkalloa tehden ruumiinavausta.

Samanaikaisesti Tsymbaliuk kirjoitti viestin Boris Hermanille.

– Mato on vaiennettu. Katso uutiset, Tsymbaliuk kertoi viitaten Babtshenkolle annettuun salanimeen.

Tappolistan kärjessä Babtshenkon esimies

Alkuperäisen suunnitelman mukaan SBU halusi antaa tilanteen kehittyä ja Hermanin maksamien rahojen siirtyä Tsymbaliukille. Turvallisuuspalvelu päätti astua kuvaan suunniteltua aiemmin murhan saaman mediahuomion takia, sillä asia oli jo nostettu esille YK:n turvallisuusneuvostossa. Sosiaalisessa mediassa Venäjää syytteleviä kommentteja julkaisi jo Ukrainan pääministerikin.

Herman otettiin kiinni ja lehdistölle kerrottiin murhan olleen silmälumetta. Alle vuorokausi toimittajan väitetyn kuoleman jälkeen Babtshenko esiintyi lehdistötilaisuudessa elossa ja hymyilevänä.

SBU:n johtaja Vasyl Hrytsak ja toimittaja Arkadi Babtshenko lehdistötilaisuudessa 30. toukokuuta 2018.­

Kun Herman pidätettiin, saatiin samalla koko operaation palkinto: 47:n toimittajan, aktivistin ja Venäjän kansalaisen nimistä koostuva tappolista. Ohessa Ukraina sai myös tietoa Venäjän toiminnasta Ukrainan maaperällä.

Lista saatiin Hermanin puhelimesta, johon tämän venäläiskontakti lähetti tiedot Babtshenkon kuoleman vahvistuksen jälkeen.

Hermanin venäläiskontaktiksi ja käskyjen, tiedon ja rahan lähettäjäksi on identifioitu venäläismies nimeltä Vyacheslav Pivovarnik, joka oletettavasti piileskelee yhä Venäjällä.

Listan enimmäinen nimi on Aider Muzhadabaev, Babtshenkon esimies. Hän hyväksyi välittömästi valtion tarjoaman ympärivuorokautisen suojelun.

BBC kertoo osan listalla olevista osoittaneen epäuskonsa listan paikkansapitävyyteen. Monella listan ukrainalaistoimittajalla ei ole minkäänlaisia kytköksiä Venäjään.

Jälkeenpäin Herman ei ole kiistänyt toimintaansa operaatiossa, sillä liian monia keskusteluja on nauhoitettu todisteeksi. Sen sijaan hän on puolustautunut väittäen olleensa myös Ukrainan turvallisuuspalvelun leivissä. Hän kertoo valinneensa Tsymbaliukin murhaajaksi, koska uskoi entisen papin olevan kyvytön murhaamaan ketään.

– Minun tehtäväni oli saada tappolista. Saadakseni sen, minun täytyi saada kaikki näyttämään todelta, Herman on puolustautunut.

Lähteet: BBC, Vice News, The Guardian